10. การควบคุมภายใน

ระบบการควบคุมภายในของบริษัทจะถูกประเมินโดยหน่วยงานตรวจสอบภายใน (Internal
Audit) และมีการตรวจสอบระบบการปฏิบัติงานในฝ่ายต่างๆ
ของบริษัทตามแผนการตรวจสอบประจำปีที่ได้รับอนุมัติจากฝ่ายบริหาร และคณะกรรมการตรวจสอบ
(Audit Committee) รวมทั้ง บริษัทมีการจัดตั้งคณะกรรมการตรวจสอบ (Audit Committee)
เพื่อควบคุมและสอบทานระบบการควบคุมภายในของบริษัท และว่าจ้างผู้สอบบัญชีภายนอก คือ บริษัท
สำนักงาน เอ.เอ็ม.ที.แอสโซซิเอท

การปฏิบัติงานของหน่วยงานตรวจสอบภายในนั้น
ในขั้นตอนแรกจะเป็นการวางแผนการตรวจสอบประจำปี (Yearly Audit Plan)
โดยมีการเปิดโครงการตรวจสอบ ซึ่งจะแจ้งให้แก่ฝ่ายที่เกี่ยวข้องรับทราบ
จากนั้นจะทำการสำรวจเบื้องต้น (Preliminary Survey) กำหนดแผนงานตรวจสอบ (Audit
Program) และดำเนินการตรวจสอบ ตามลำดับ
และเมื่อการตรวจสอบเสร็จสิ้นลงจะรายงานผลให้แก่ฝ่ายบริหาร และคณะกรรมการตรวจสอบ
(Audit Committee) รับทราบ
หลังจากนั้นจะมีการติดตามผลการตรวจสอบและจัดเก็บเอกสารที่สำคัญไว้เพื่อเป็นหลักฐาน ทั้งนี้
งานตรวจสอบภายในจะมีการตรวจสอบระบบการควบคุมภายในของบริษัทอย่างสม่ำเสมอตลอดทั้งปี
โดยจะหมุนเวียนตรวจสอบในแต่ละฝ่ายตามแผนการตรวจสอบประจำปี

(โปรดดูรายละเอียดเพิ่มเติมในหัวข้อที่ 9.4 การกำกับดูแลกิจการ ข้อ 5.3 บทบาท หน้าที่
และความรับผิดชอบของคณะกรรมการ)

ความเห็นของคณะกรรมการบริษัทเกี่ยวกับความเพียงพอและความเหมาะสมของระบบควบคุมภายในของบริษัทและบริษัทย่อย

คณะกรรมการบริษัทได้มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานให้บริษัทมีระบบการควบคุมภายในที่เหมาะสมและมีประสิทธิผล
เพื่อให้มั่นใจว่าสามารถป้องกันทรัพย์สินของบริษัท และบริษัทย่อย
มิให้ผู้บริหารนำไปใช้โดยมิชอบหรือโดยไม่มีอำนาจเพียงพอ

ในการประชุมคณะกรรมการบริษัท เมื่อวันที่ 18 กุมภาพันธ์ 2552
โดยมีกรรมการตรวจสอบเข้าร่วมประชุมด้วย
คณะกรรมการบริษัทมีความเห็นชอบกับความเห็นของคณะกรรมการตรวจสอบตามแบบประเมินความเพียงพอของระบบการควบคุมภายใน
และสรุปความเห็นเกี่ยวกับระบบการควบคุมภายใน ประจำปี 2551 ซึ่งสรุปได้ว่า
บริษัทมีระบบการควบคุมภายใน
และมีระบบการติดตามควบคุมดูแลการดำเนินงานของบริษัทย่อยอย่างเหมาะสมและมีประสิทธิผล
นอกจากนี้
บริษัทยังได้จัดให้มีระบบการควบคุมภายในและการบริหารความเสี่ยงตามกรอบงานการบริหาร
ความเสี่ยง โดยอ้างอิงตามมาตรฐานสากลของ COSO-ERM (The Committee of Sponsoring
Organizations of the Treadway Commission-Enterprise Risk Management)
ซึ่งสัมพันธ์กับการดำเนินธุรกิจและกระบวนการบริหารงาน ดังนี้

1.  ด้านสภาพแวดล้อมภายในบริษัท (Internal Environment)

บริษัทมีการจัดโครงสร้างองค์กรเพื่อให้สอดคล้องกับสภาวะทางธุรกิจที่เปลี่ยนแปลงไป
และได้จัดให้มีนโยบายในเรื่องต่างๆ ที่สำคัญ เช่น นโยบายการกำกับดูแลกิจการ
นโยบายการบริหารความเสี่ยง นโยบายความรับผิดชอบต่อสังคม นโยบายคุณภาพ
และนโยบายอาชีวอนามัย ความปลอดภัย และสภาพแวดล้อมในการทำงาน เป็นต้น
รวมถึงการยึดมั่นในจรรยาบรรณธุรกิจ (Code of Conduct) ที่มีการกำหนดเป็นลายลักษณ์อักษร
และมีระบบการติดตามดูแลให้มีการปฏิบัติตามที่เป็นรูปธรรม เช่น
การจัดให้ผู้บริหารและพนักงานทุกคนประเมินผลตนเองโดยระบบ On-Line
และต้องผ่านเกณฑ์การประเมิน 80% ภายในระยะเวลาที่กำหนดเป็นประจำทุกปี
อีกทั้งยังได้นำเกณฑ์เรื่องการมุ่งมั่นในหลักบรรษัทภิบาลมาเป็นเกณฑ์ในการประเมินผลการปฏิบัติงานประจำปีของผู้บริหารและพนักงาน

บริษัทมีข้อกำหนดห้ามฝ่ายบริหารและพนักงานปฏิบัติตนในลักษณะที่อาจก่อให้เกิดความขัดแย้งทางผลประโยชน์กับบริษัทอย่างเป็นลายลักษณ์อักษรไว้ในจรรยาบรรณธุรกิจ
และคู่มือนโยบาย และระเบียบข้อบังคับสำหรับพนักงาน
มีการกำหนดค่านิยมองค์การที่สอดคล้องกับวิสัยทัศน์ พันธกิจ ความสามารถหลักและเป้าหมายองค์การ
เพื่อให้พนักงานได้ตระหนักในคุณค่าและนำไปปฏิบัติให้เกิดพฤติกรรมที่ดี
หล่อหลอมเป็นวัฒนธรรมองค์การ ซึ่งจะส่งผลให้เกิดประสิทธิภาพในการปฏิบัติงาน
ซึ่งประกอบด้วยความเชื่อมั่นในการทำงานร่วมกัน (Belief in Teamwork - B)
การตระหนักถึงความปลอดภัยและคุณภาพ (Awareness of Safety and Quality - A)
ความมุ่งมั่นในหลักบรรษัทภิบาล (Following Best Practice - F) และการบริการด้วยหัวใจ
(Service With Our Heart - S)
รวมทั้งมีการฝึกอบรมแก่พนักงานทุกระดับให้ทราบและเข้าใจเกี่ยวกับหลักการกำกับดูแลกิจการที่ดี
และการบริหารความเสี่ยงเป็นประจำทุกปี มีการปรับปรุงกฎบัตรคณะกรรมการตรวจสอบ
กฎบัตรคณะกรรมการบริหารความเสี่ยง
และหลักเกณฑ์เกี่ยวกับคณะกรรมการสรรหาให้สอดคล้องกับข้อกำหนดของทางการที่มีการเปลี่ยนแปลง
และหลักบรรษัทภิบาลที่ดี รวมทั้งปรับปรุงความเสี่ยงที่ยอมรับได้ (Risk Appetite)
ทั้งเชิงปริมาณและคุณภาพให้สอดคล้องกับเหตุการณ์ที่เปลี่ยนแปลงไป

บริษัทมีการจัดทำและปรับปรุงระบบระเบียบปฏิบัติงานในธุรกรรมที่เกี่ยวข้องและมีกลไกในการตรวจสอบการปฏิบัติงานจริง
เช่น การจัดทำระบบการจัดการอาชีวอนามัยและความปลอดภัยตามมาตรฐาน OHSAS 18001:
2007 (Occupational Health and Safety Management System)
การจัดทำคู่มือการวางแผนกลยุทธ์ และการบริหารความเสี่ยงตามแนวทางมาตรฐานสากล COSO –
ERM การจัดทำระเบียบปฏิบัติเรื่องรายการที่เกี่ยวโยงกัน และการจัดการเอกสารทางอิเล็กทรอนิคส์
(Electronic Document Management – E-Document) เช่น คำสั่งและประกาศบริษัท
บันทึกรายงานการประชุมคณะกรรมการบริษัท
การรายงานความคืบหน้าของการปฏิบัติตามแผนควบคุมความเสี่ยงและสถานะดัชนีชี้วัดความเสี่ยง
และระบบเอกสารทางด้านกฎหมาย เป็นต้น

นอกจากนี้ ในปี 2551 บริษัทได้รับรางวัลที่สำคัญ ได้แก่ รางวัลรายงานบรรษัทภิบาลดีเด่น (Top
Corporate Governance Report Award) ซึ่งจัดโดยตลาดหลักทรัพย์แห่งประเทศไทย
และวารสารการเงินธนาคาร รางวัลสถานประกอบการดีเด่นด้านความปลอดภัย ระดับประเทศ
ประจำปี 2551 รวมถึงด้านแรงงานสัมพันธ์และสวัสดิการแรงงานประจำปี 2551 และรางวัล
Thailand Energy Awards 2008 ดีเด่น ด้านอนุรักษ์พลังงานประเภทอาคารสร้างสรรค์
เพื่อการอนุรักษ์พลังงานประเภทอาคารใหม่

2.  ด้านการกำหนดวัตถุประสงค์ (Objective Setting)

บริษัทมีการจัดทำแผนกลยุทธ์บริษัท ปี พ.ศ.2551-2555
โดยมีการกำหนดเป้าหมายองค์การที่ชัดเจนและวัดผลได้ รวมทั้งวัดผลสำเร็จโดยใช้ดัชนีชี้วัด (Key
Performance Indicators – KPIs)
มีการกำหนดวัตถุประสงค์องค์การให้สอดคล้องกับเป้าหมายเชิงกลยุทธ์และความเสี่ยงที่ยอมรับได้
ตามแนวคิด Balanced Scorecard แยกตามแต่ละมุมมอง ได้แก่ ด้านการเงิน ด้านลูกค้า
ด้านกระบวนการจัดการภายใน และ ด้านการเรียนรู้และพัฒนา

นอกจากนี้ ยังได้มีการทบทวนวัตถุประสงค์องค์การ ความเสี่ยงที่ยอมรับได้ (Risk Appetite)
ระดับความเสี่ยงที่ยอมรับได้ (Risk Tolerance) ให้เหมาะสมและสอดคล้องอย่างสม่ำเสมอ
รวมทั้งเพื่อให้การบริหารจัดการต้นทุนของบริษัท เป็นไปอย่างมีประสิทฺธิภาพ
บริษัทจึงได้นำระบบบัญชีต้นทุนกิจกรรม (Activity Based Costing)
และระบบการบริหารต้นทุนเชิงกิจกรรม (Activity Based Management)
เข้ามาช่วยในการวิเคราะห์และการบริหารจัดการต้นทุนให้มีประสิทธิภาพมากยิ่งขึ้น

3.  การบ่งชี้เหตุการณ์ (Event Identification)

บริษัทมีการนำวัตถุประสงค์ระดับองค์การ
และกระบวนการที่ปรับปรุงใหม่มาบ่งชี้เหตุการณ์หรือปัจจัยเสี่ยงต่างๆ
ที่อาจจะเกิดขึ้นอย่างเหมาะสมและต่อเนื่อง โดยการประชุมเชิงปฏิบัติการ ซึ่งประกอบด้วย
ฝ่ายบริหารและพนักงานที่เกี่ยวข้อง และพิจารณาจากแหล่งความเสี่ยงภายในและภายนอกบริษัท
ได้แก่ ความเสี่ยงด้านการเงิน, ด้านปฏิบัติการ, ด้านการเมือง และด้านเศรษฐกิจ
รวมทั้งมีการติดตามเพื่อให้มั่นใจว่า
บริษัทมีการระบุเหตุการณ์/ปัจจัยความเสี่ยงได้อย่างเหมาะสมและทันสมัย
และมีการรายงานผลต่อฝ่ายบริหารหรือผู้ที่เกี่ยวข้องให้รับทราบอย่างสม่ำเสมอ

ทั้งนี้ ยังได้มีการกำหนดดัชนีชี้วัดความเสี่ยงระดับองค์การและกระบวนการ (Key Risk
Indicators-KRIs) ซึ่งถือเป็นระบบเตือนภัยล่วงหน้า (Early Warning System)
ให้สอดคล้องกับวัตถุประสงค์ของบริษัท เพื่อแก้ไขปัญหาที่อาจจะเกิดขึ้นได้ทันเหตุการณ์ รวมทั้ง
มีการจัดทำแผนการดำเนินการในกรณีเหตุการณ์ปกติและเหตุการณ์วิกฤต (Crisis Management)
เช่น การกำหนดรูปแบบ การดำเนินการ การรายงาน และการติดตาม เป็นต้น

4.  การประเมินความเสี่ยง (Risk Assessment)

บริษัทมีการประเมินความเสี่ยงจากตัวบ่งชี้เหตุการณ์/ปัจจัยความเสี่ยง ทั้งเชิงคุณภาพและปริมาณ
โดยแบ่งเป็นความเสี่ยงระดับองค์การและกระบวนการ รวมทั้งพิจารณาโอกาสเกิด (Likelihood)
และผลกระทบที่อาจจะเกิดขึ้น (Impact) ของแต่ละ ความเสี่ยง
และมีการจัดระดับความสำคัญของความเสี่ยงเป็นระดับสูง ปานกลาง และต่ำ

5.  การตอบสนองความเสี่ยง (Risk Response)

บริษัทมีกระบวนการจัดการหรือบริหารความเสี่ยงอย่างเป็นระบบ
เพื่อลดโอกาสที่จะเกิดเหตุการณ์ความเสี่ยงและผลกระทบต่อความเสียหายให้อยู่ในระดับที่ยอมรับได้
รวมทั้งมีการบริหารความเสี่ยงอย่างต่อเนื่องควบคู่ไปกับมาตรการควบคุมภายใน
ให้มีความสัมพันธ์เหมาะสมกับความเสี่ยงที่เปลี่ยนแปลงไปอยู่ตลอดเวลา
โดยเลือกจัดการกับความเสี่ยงระดับสูงเป็นลำดับแรก ทั้งนี้ บริษัทใช้กลยุทธ์ในการบริหารความเสี่ยง
ดังนี้

1.  การยอมรับ (Take) เป็นการยอมรับความเสี่ยงที่อาจจะเกิดขึ้น
    ซึ่งอาจมีการกำหนดและติดตามตัวบ่งชี้ความเสี่ยงที่สำคัญ

2.  การจัดการ (Treat) เป็นการดำเนินการเพื่อลดโอกาสที่จะเกิดเหตุการณ์
    ความเสี่ยงและผลกระทบต่อความเสียหายให้อยู่ในระดับที่ยอมรับได้ เช่น
    การทดสอบแผนฉุกเฉิน การแบ่งแยกหน้าที่ การฝึกอบรมพัฒนาบุคลากร การตรวจนับทรัพย์สิน
    และการปรับปรุงระบบคอมพิวเตอร์ให้มีประสิทธิภาพยิ่งขึ้น เป็นต้น

3.  การหลีกเลี่ยง (Terminate) โดยการหลีกเลี่ยงหรือหยุดกระทำกิจกรรม
    หรือเปลี่ยนรูปแบบการทำกิจกรรม ที่จะก่อให้เกิดความเสี่ยง

4.  การโอนย้าย (Transfer) โดยการแบ่งโอนหรือกระจายความเสี่ยงให้กับผู้อื่นแทน เช่น
    จัดให้มีการประกันภัยทรัพย์สิน และการประกันภัยอุบัติเหตุ รวมทั้ง
    การทำสัญญาขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยน
    เป็นต้น

นอกจากนี้ บริษัทมีการดำเนินการควบคุมความเสี่ยง
อันเนื่องมาจากผลกระทบจากภาวะเศรษฐกิจของสหรัฐอเมริกา
และปัจจัยทางการเมืองที่เกิดขึ้นในประเทศไทย
โดยบริษัทได้ดำเนินการตอบสนองความเสี่ยงโดยจัดประชุมระดมสมองฝ่ายบริหารและพนักงาน
เพื่อกำหนดมาตรการในการดำเนินการควบคุมความเสี่ยง และเริ่มดำเนินการทันที
รวมทั้งมีการวัดผลการดำเนินงานอย่างต่อเนื่อง ซึ่งประกอบด้วย

-   มาตรการเพิ่มรายได้ เช่น
    การดำเนินการปรับโครงสร้างอัตราค่าบริการที่ท่าอากาศยานดอนเมือง สมุย สุโขทัย
    ให้สอดคล้องกับต้นทุนบริการ และให้บริษัทย่อยเช่าพื้นที่สำนักงานเพิ่ม เป็นต้น

-   มาตรการลดค่าใช้จ่าย เช่น ค่าใช้จ่ายด้านการประชุมและด้านการบริหาร เป็นต้น

-   มาตรการบริหารสินทรัพย์ เช่น ดำเนินการขายที่ดินลาดกระบัง
    และให้เช่าที่ดินที่จังหวัดเชียงใหม่ เป็นต้น

บริษัทมีการแจ้งให้ฝ่ายบริหารและพนักงานทุกคนตระหนักถึงหน้าที่
ความรับผิดชอบในการปฏิบัติตามกระบวนการบริหารความเสี่ยงที่กำหนดไว้
โดยมีช่องทางการสื่อสารแบ่งออกเป็น 2 ส่วน คือ

-   การสื่อสารภายในองค์การ ประกอบด้วย
    การเผยแพร่ข้อมูลแผนกลยุทธ์และบริหารความเสี่ยงผ่านระบบ E-Document
    บทความเกี่ยวกับการบริหาร ความเสี่ยงผ่านวารสาร Uplift
    และการจัดทำรายงานที่สำคัญติดประกาศบริษัท

-   การสื่อสารภายนอกองค์การ ประกอบด้วย การเผยแพร่ข้อมูล วิสัยทัศน์ พันธกิจ
    และการบริหารความเสี่ยงผ่าน Website www.bafsthai.com
    และจัดทำรายงานปัจจัยความเสี่ยงในรายงานประจำปีบริษัท

นอกจากนี้ เพื่อให้มั่นใจว่า หน่วยงานต่างๆ ได้ปฏิบัติตามแผนการบริหารความเสี่ยงที่กำหนดไว้
บริษัทจึงได้จัดให้มีระบบการติดตามผล โดยมีการรายงานความคืบหน้า และจัดทำแผนภาพความเสี่ยง
(Risk Map) เสนอต่อคณะกรรมการบริหารความเสี่ยง คณะกรรมการตรวจสอบ
และคณะกรรมการบริษัท ให้รับทราบอย่างสม่ำเสมอ

6.  การควบคุมการปฏิบัติงานของฝ่ายบริหาร (Management Control Activities)

คณะกรรมการบริษัทได้แต่งตั้งคณะกรรมการชุดย่อยเพื่อเป็นเครื่องมือสำคัญของคณะกรรมการบริษัท
ในการกำกับดูแลการดำเนินงานและการบริหารให้มีมาตรฐาน
ซึ่งคณะกรรมการดังกล่าวได้ปฏิบัติงานภายใต้ขอบเขต
อำนาจหน้าที่และความรับผิดชอบที่ได้รับมอบหมายจากคณะกรรมการบริษัท

นอกจากนี้ บริษัทยังได้จัดทำคู่มืออำนาจการอนุมัติสั่งการในแต่ละระดับ
คู่มือการปฏิบัติงานในเรื่องต่างๆ และแบบกำหนดหน้าที่งานไว้อย่างชัดเจนและเป็นลายลักษณ์อักษร
รวมทั้งมีการปรับปรุงคู่มือการปฏิบัติงานต่างๆ อย่างต่อเนื่องให้มีประสิทธิภาพ
มีการแบ่งแยกหน้าที่ความรับผิดชอบเกี่ยวกับหน้าที่อนุมัติ หน้าที่บันทึกรายการบัญชีและข้อมูลสารสนเทศ
และหน้าที่ในการดูแลจัดเก็บทรัพย์สินออกจากกันอย่างเด็ดขาด
มีการกำหนดขั้นตอนและวิธีการทำธุรกรรมกับผู้ถือหุ้นรายใหญ่อย่างชัดเจน
และคำนึงถึงประโยชน์สูงสุดของบริษัทเป็นสำคัญ
มีมาตรการในการติดตามให้การดำเนินการของบริษัทเป็นไปตามกฎระเบียบของบริษัท
และกฎหมายที่เกี่ยวข้อง
มีการกำหนดหลักเกณฑ์การติดตามดูแลการดำเนินงานและการกำหนดทิศทางในการปฏิบัติงานของบริษัทย่อย
บริษัทร่วม และบริษัทที่บริษัทถือหุ้น
รวมทั้งมีการกำหนดทิศทางให้บุคคลที่บริษัทแต่งตั้งไปเป็นกรรมการหรือผู้บริหารถือปฏิบัติ
และให้มีการรายงานสถานะด้านการเงินและด้านปฏิบัติการของบริษัทดังกล่าวให้คณะกรรมการบริษัท
ทราบปีละ 2 ครั้ง

7.  ระบบสารสนเทศและการสื่อสารข้อมูล (Information and Communication Measure)

บริษัทมีการจัดทำเอกสารประกอบการประชุมที่ระบุข้อมูลที่จำเป็นและเพียงพอต่อการตัดสินใจ
และจัดส่งให้คณะกรรมการบริษัทก่อนวันประชุมไม่น้อยกว่า 7 วัน
มีการประเมินประสิทธิภาพการประชุมคณะกรรมการบริษัททุกครั้งที่มีการประชุม
มีการจัดทำรายงานการประชุมคณะกรรมการบริษัทที่มีรายละเอียดเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการบริษัทได้
มีการจัดเก็บเอกสารประกอบการบันทึกบัญชีไว้เป็นหมวดหมู่ และเป็นไปตามที่กฎหมายกำหนด
มีระบบการสำรองข้อมูล มีการประชุมระหว่างคณะกรรมการตรวจสอบ ผู้สอบบัญชี
และฝ่ายบริหารเกี่ยวกับรายงานของผู้สอบบัญชี เหตุการณ์ที่มีสาระสำคัญของบริษัท
และบริษัทย่อยที่เกิดขึ้นระหว่างงวดและหลังวันที่ในงบการเงิน การควบคุมภายใน
และการเปิดเผยรายการระหว่างกัน
รวมทั้งได้ว่าจ้างผู้เชี่ยวชาญภายนอกเข้ามาตรวจสอบระบบสารสนเทศของบริษัทเป็นประจำทุกปี ทั้งนี้
เพื่อให้มั่นใจว่าบริษัทมีการควบคุมภายในที่เพียงพอต่อการจัดการความเสี่ยงในระบบสารสนเทศ

นอกจากนี้
บริษัทยังมีช่องทางการติดต่อสื่อสารที่มีประสิทธิภาพและประสิทธิผลสามารถติดต่อสื่อสารได้ทั่วถึงทั้งบริษัท
และบริษัทย่อย โดยข้อมูลที่สำคัญจะถูกถ่ายทอดจากผู้บริหารระดับสูงลงสู่พนักงาน
และจากพนักงานขึ้นตรงสู่ผู้บริหารระดับสูงได้อีกด้วย สำหรับระบบการสื่อสารภายนอกบริษัท
ได้จัดให้มีแผนกลงทุนสัมพันธ์เพื่อเป็นช่องทางในการสื่อสารระหว่างบริษัท
กับนักลงทุนและหน่วยงานภายนอก

8.  ระบบการติดตาม (Monitoring)

บริษัทได้จัดให้มีการประชุมคณะกรรมการบริษัท ในปี 2551 รวม 5 ครั้ง
และมีการประชุมฝ่ายบริหารอย่างสม่ำเสมอเป็นประจำทุกเดือน
เพื่อพิจารณาและติดตามผลการดำเนินงานให้เป็นไปตามเป้าหมายที่ตั้งไว้
รวมทั้งรายงานให้คณะกรรมการบริษัททราบ
มีระบบการรายงานความคืบหน้าของแผนควบคุมความเสี่ยง และการรายงานสถานะดัชนี
ชี้วัดความเสี่ยงเป็นประจำรายไตรมาส
มีระบบการรายงานเมื่อดัชนีชี้วัดความเสี่ยงกระทบจุดชี้วัดความเสี่ยง (Trigger Point)
และไม่อยู่ในระดับความเสี่ยงที่ยอมรับได้ (Risk Tolerance) ทั้งนี้
ในการประชุมคณะกรรมการบริษัท หากผลการดำเนินงานแตกต่างจากเป้าหมาย
จะมีมติให้ฝ่ายบริหารรับไปดำเนินการแก้ไขและติดตามผลอย่างต่อเนื่อง โดยบริษัท
ได้นำระบบดัชนีตัวชี้วัด (Key Performance Indicators – KPIs) มาใช้ในการติดตามผล
นอกจากนี้
ยังกำหนดให้มีระบบของการติดตามและรายงานผลการดำเนินงานตามแผนกลยุทธ์ต่อคณะกรรมการบริษัท
ทุก 6 เดือน เพื่อให้มั่นใจว่าได้มีการปฏิบัติบรรลุเป้าหมายและวัตถุประสงค์ของบริษัท

บริษัท ได้จัดให้มีการประชุมคณะกรรมการตรวจสอบในปี 2551 รวม 6 ครั้ง
โดยได้ปฏิบัติหน้าที่ตามกฎบัตรคณะกรรมการตรวจสอบ ได้แก่ การสอบทานให้บริษัท
มีการรายงานทางการเงิน ข้อมูลการดำเนินงาน มีระบบการควบคุมภายในและตรวจสอบภายใน
ปฏิบัติตามกฎหมาย ข้อผูกพัน และข้อกำหนดของรายการที่เกี่ยวโยง
มีระบบการบริหารความเสี่ยงและดูแลรักษาทรัพย์สิน การเสนอแต่งตั้งผู้สอบบัญชี
การประเมินผลตนเอง และการอนุมัติแผนการตรวจสอบประจำปีและระยะยาว 3 ปี
โดยมีการวางแผนการตรวจสอบตามแนวความเสี่ยงเพื่อให้มั่นใจว่ามีการควบคุมภายในที่เหมาะสมต่อการจัดการ
ความเสี่ยง มีการนำระบบการบริหารความเสี่ยงมาปรับใช้อย่างเหมาะสม และปฏิบัติตามทั่วทั้งบริษัท
โดยมีหน่วยงานตรวจสอบภายในทำหน้าที่ตรวจประเมินระบบการควบคุมภายใน
และระบบการบริหารความเสี่ยงของบริษัท และบริษัทย่อย รวมทั้งให้คำปรึกษาแนะนำในด้านต่างๆ
เพื่อให้เกิดความเชื่อมั่นว่าการปฏิบัติงานของบริษัท และบริษัทย่อย
จะบรรลุผลสำเร็จตามวัตถุประสงค์ที่กำหนดไว้

ในการประเมินความมีประสิทธิผลของระบบการควบคุมภายใน
หน่วยงานตรวจสอบภายในได้สอบทานผลการปฏิบัติงานตามแผนการตรวจสอบประจำปี
และมีการประเมินความเพียงพอของระบบการควบคุมภายในของบริษัทย่อย เพื่อให้มั่นใจว่าบริษัท
และบริษัทย่อยสามารถบรรลุวัตถุประสงค์ที่ตั้งไว้อย่างมีประสิทธิภาพและประสิทธิผล

ในการประเมินความมีประสิทธิผลของระบบการบริหารความเสี่ยง
หน่วยงานตรวจสอบภายในได้ดำเนินการสอบทานการปฏิบัติตามกระบวนการบริหารความเสี่ยง
และการดำเนินการตามแผนปฏิบัติงานเพื่อควบคุมความเสี่ยง
เพื่อให้มั่นใจว่ามีการระบุและประเมินความเสี่ยงได้อย่างถูกต้องเหมาะสม
มีการบริหารความเสี่ยงที่เป็นระบบและสามารถจัดการความเสี่ยงให้อยู่ในระดับที่ยอมรับได้
รวมทั้งมีการรายงานอย่างครบถ้วนและทันเวลา

ผู้สอบบัญชีของบริษัท คือ นางเกษรี ณรงค์เดช แห่ง สำนักงาน เอ.เอ็ม.ที.แอสโซซิเอท
ซึ่งเป็นผู้สอบบัญชีที่ได้รับความเห็นชอบจากสำนักงาน ก.ล.ต.
และเป็นผู้ตรวจสอบงบการเงินรวมของบริษัท และบริษัทย่อย และงบการเงินเฉพาะของบริษัท
สำหรับปีสิ้นสุดวันที่ 31 ธันวาคม 2551 ผู้สอบบัญชีใช้วิธีสอบทานระบบการควบคุมภายในด้านบัญชี
และไม่พบจุดอ่อนของระบบการควบคุมภายในที่มีสาระสำคัญแต่ประการใด

(แบบประเมินความเพียงพอของระบบการควบคุมภายในที่จัดทำโดยคณะกรรมการบริษัท
และได้รับมติจากที่ประชุมคณะกรรมการบริษัท ในวันที่ 18 กุมภาพันธ์ 2552
สามารถดูได้ในเอกสารแนบ 3)